b"\n_START_ARTICLE_\nManuel Fleitas Solich\n_START_SECTION_\nPeliura\n_START_PARAGRAPH_\nFleitas Solichin pelipaikka oli keskikent\xc3\xa4ll\xc3\xa4. H\xc3\xa4n pelasi suuren osan urastaan Nacionalissa, jonka kanssa h\xc3\xa4n voitti kaksi Paraguayn liigamestaruutta vuosina 1924 ja 1926. H\xc3\xa4n edusti my\xc3\xb6s Boca Juniorsia ja toimi joukkueen kapteenina sen voittaessa Argentiinan liigamestaruuteen vuonna 1930. My\xc3\xb6hemmin samana vuonna h\xc3\xa4n loukkaantui vakavasti eik\xc3\xa4 en\xc3\xa4\xc3\xa4 palannut entiselle tasolleen._NEWLINE_Paraguayn maajoukkueessa Fleitas Solich pelasi 32 ottelua ja teki kolme maalia.\n_START_SECTION_\nValmennusura\n_START_PARAGRAPH_\nFleitas Solichin valmennusura oli menestyksek\xc3\xa4s. H\xc3\xa4n valmensi Paraguayn maajoukkueen Etel\xc3\xa4-Amerikan mestaruuskilpailuiden toiseksi vuonna 1949 sek\xc3\xa4 mestariksi vuonna 1953. H\xc3\xa4n valmensi joukkuetta my\xc3\xb6s vuoden 1950 maailmanmestaruuskilpailussa, jossa se j\xc3\xa4i kuitenkin alkulohkonsa viimeiseksi. Fleitas Solich valmensi urallaan my\xc3\xb6s Perun maajoukkuetta._NEWLINE_Fleitas Solich valmensi my\xc3\xb6s useita seurajoukkueita kuten brasilialaisia Corinthiansia, Fluminensea ja Flamengoa, joista j\xc3\xa4lkimm\xc3\xa4isen h\xc3\xa4n johti kolmeen per\xc3\xa4kk\xc3\xa4iseen Rio de Janeiron osavaltiomestaruuteen vuosina 1953\xe2\x80\x931955. Argentiinassa h\xc3\xa4n valmensi Newell's Old Boysia ja Quilmesi\xc3\xa4 sek\xc3\xa4 Paraguayssa Libertadia ja pelaajana edustamaansa Nacionalia._NEWLINE_Vuosina 1959\xe2\x80\x931960 Fleitas Solich valmensi yhden kauden ajan espanjalaista Real Madridia. H\xc3\xa4n sai potkut ennen sarjakauden viimeist\xc3\xa4 ottelua mestaruuden livetty\xc3\xa4 Barcelonalle. Vain muutamia viikkoja my\xc3\xb6hemmin Real Madrid voitti uuden valmentajan Miguel Mu\xc3\xb1ozin johdolla viidennen per\xc3\xa4kk\xc3\xa4isen Euroopan cupinsa._NEWLINE_Paraguayn jalkapalloliitto my\xc3\xb6nt\xc3\xa4\xc3\xa4 vuosittain Fleitas Solichin mukaan nimetyn palkinnon Paraguayn parhaalle valmentajalle."